REGOLAMENT TAL-KUMMISSJONI (KE) Nru 1042/2007
tal-21 ta’ Awwissu 2007
li jistabbilixxi l-forma u l-kontenut tat-tagħrif dwar il-kontabilità li jrid jitressaq lill-Kummissjoni bil-għan li jiġu approvati l-kontijiet ta’ l-FAEG u l-FAEGG kif ukoll għall-għanijiet ta’ monitoraġġ u previżjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (1), u b'mod partikolari l-Artikolu 42 tiegħu,
Billi:
(1)
L-Artikolu 8(1) tar-Regolament tal-Kummissjoni (KE) Nru 885/2006 tal-21 ta’ Ġunju 2006 li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1290/2006 fir-rigward ta’ l-akkreditazzjoni ta’ l-aġenziji tal-ħlas u entitajiet oħra għall-ammonti ta’ l-FAEG u ta’ l-EAFRD (2) jipprovdi li għandhom jiġu stabbiliti l-forma u l-kontenut tat-tagħrif dwar il-kontabilità msemmi fl-Artikolu 7(1)(c) ta’ dak ir-Regolament u l-mod kif għandu jitressaq lill-Kummissjoni.
(2)
Il-forma u l-kontenut tat-tagħrif dwar il-kontabilità li jrid jitressaq lill-Kummissjoni bil-għan li jiġu approvati l-kontijiet tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) kif ukoll għall-għanijiet ta’ monitoraġġ u previżjoni, attwalment huma stabbiliti fir-Regolament tal-Kummissjoni (KE) Nru 1481/2006 (3)
(3)
L-Annessi għar-Regolament (KE) Nru 1481/2006 ma jisgħux jintużaw għall-għanijiet maħsuba tagħhom fis-sena finanzjarja 2008. Ir-Regolament (KE) Nru 1481/2006 għandu għalhekk jiġi rrevokat u mibdul b'regolament ġdid li jistabbilixxi il-forma u l-kontenut tat-tagħrif tal-kontijiet għal dik is-sena finanzjarja.
(4)
Il-miżuri previsti f'dan ir-Regolament huma skond l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Il-forma u kontenut tat-tagħrif ta’ kontabilità msemmi fl-Artikolu 7(1) tar-Regolament (KE) Nru 885/2006 u l-mod li bih għandu jitressaq lill-Kummissjoni ser ikunu kif stabbilit fl-Annessi I (Tabella X), II (Speċifikazzjonijiet tekniċi għat-trasferiment ta’ fajls tal-kompjuter lill-FAEG u FAEŻR) u III (Aide-mémoire) u IV (L-istruttura tal-kodiċi tal-baġit ta’ l-FAEŻR [F109]) għal dan ir-Regolament.
Artikolu 2
Ir-Regolament (KE) Nru 1481/2006 hu rrevokat b'effett mis-16 ta’ Ottubru 2007.
Artikolu 3
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mis-16 ta’ Ottubru 2007.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta’ Awwissu 2007